title: Provedbena Uredba Vijeća (EU) br. 1008/2011 od 10. listopada 2011. o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine kako je proširena na uvoz ručnih paletnih viličara i njihovih osnovnih dijelova poslanih iz Tajlanda, bez obzira na to imaju li deklarirano podrijetlo iz Tajlanda ili ne, nakon revizije po isteku mjere prema članku 11. stavku 2. Uredbe (EZ) br. 1225/2009

text:
               11/Sv. 118

               HR

               Službeni list Europske unije

               51

         32011R1008

               L 268/1

               SLUŽBENI LIST EUROPSKE UNIJE

         PROVEDBENA UREDBA VIJEĆA (EU) br. 1008/2011
   od 10. listopada 2011.
   o uvođenju konačne antidampinške pristojbe na uvoz ručnih paletnih viličara i njihovih osnovnih dijelova podrijetlom iz Narodne Republike Kine kako je proširena na uvoz ručnih paletnih viličara i njihovih osnovnih dijelova poslanih iz Tajlanda, bez obzira na to imaju li deklarirano podrijetlo iz Tajlanda ili ne, nakon revizije po isteku mjere prema članku 11. stavku 2. Uredbe (EZ) br. 1225/2009
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) (osnovna Uredba), a posebno njezin članak 9. stavak 4. i članak 11. stavke 2., 5. i 6.,
   uzimajući u obzir prijedlog koji je podnijela Europska komisija (Komisija) nakon savjetovanja sa Savjetodavnim odborom,
   budući da:
   A.   POSTUPAK

   1.   Mjere na snazi

               (1)

               Nakon antidampinškog ispitnog postupka („početni ispitni postupak”), Vijeće je Uredbom (EZ) br. 1174/2005 (2) uvelo konačnu antidampinšku pristojbu na uvoz ručnih paletnih viličara i njihovih osnovnih dijelova trenutačno obuhvaćenih oznakom KN ex 8427 90 00 i ex 8431 20 00 podrijetlom iz Narodne Republike Kine („konačne antidampinške mjere”). Mjere su bile u obliku pristojbe ad valorem u rasponu od 7,6 % do 46,7 %.

               (2)

               Nakon privremene revizije opsega proizvoda pokrenute po službenoj dužnosti, Vijeće je Uredbom (EZ) br. 684/2008 (3) pojasnilo opseg proizvoda početnog ispitnog postupka.

               (3)

               Nakon ispitnog postupka za sprečavanje izbjegavanja antidampinških mjera pokrenutog po službenoj dužnosti, Vijeće je Uredbom (EZ) br. 499/2009 (4) proširilo konačnu antidampinšku pristojbu koja se primjenjuje za „sva ostala trgovačka društva” uvedenu Uredbom (EZ) br. 1174/2005 na ručne paletne viličare i njihove osnovne dijelove poslane iz Tajlanda, bez obzira na to imaju li deklarirano podrijetlo iz Tajlanda ili ne.

         2.   Zahtjev za reviziju nakon isteka mjera

               (4)

               Nakon objavljivanja obavijesti o skorom isteku (5) antidampinških mjera na snazi, Komisija je 21. travnja 2010. primila zahtjev za pokretanje revizije nakon isteka tih mjera prema članku 11. stavku 2. osnovne Uredbe. Zahtjev su podnijela dva proizvođača iz Unije: BT Products AB i Lifter SRL („podnositelji zahtjeva”) koji predstavljaju većinski udjel, u ovom slučaju gotovo cjelokupnu proizvodnju ručnih paletnih viličara i njihovih osnovnih dijelova u Uniji.

               (5)

               Zahtjev se temeljio se na razlozima da bi istek mjera vjerojatno za posljedicu imao nastavak ili ponavljanje dampinga i štete industriji Unije.

         3.   Pokretanje revizije nakon isteka mjera

               (6)

               Nakon što je nakon savjetovanja sa Savjetodavnim odborom utvrđeno da postoje dostatni dokazi za pokretanje revizije nakon isteka mjera, Komisija je 20. srpnja 2010. putem obavijesti objavljene u Službenom listu Europske unije
                   (6) („obavijest o pokretanju postupka”) najavila pokretanje revizije nakon isteka mjera prema članku 11. stavku 2. osnovne Uredbe.

         4.   Ispitni postupak

   4.1.   Razdoblje ispitnog postupka

               (7)

               Ispitni postupak u vezi s nastavljanjem ili ponavljanjem dampinga obuhvatio je razdoblje od 1. srpnja 2009. do 30. lipnja 2010. („razdoblje revizije ispitnog postupka” ili „RRIP”). Ispitivanje trendova koji su važni za procjenu vjerojatnosti nastavljanja ili obnavljanja štete obuhvatilo je razdoblje od 1. siječnja 2007. do kraja razdoblja revizije ispitnog postupka („razmatrano razdoblje”).

         4.2.   Stranke na koje se ispitni postupak odnosi

               (8)

               Komisija je službeno obavijestila podnositelje zahtjeva, proizvođače izvoznike, uvoznike i korisnike za koje se zna da se to na njih odnosi i predstavnike zemlje izvoznice o pokretanju postupka revizije nakon isteka mjere. Zainteresirane stranke dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka.

               (9)

               Svim zainteresiranim strankama koje su to tražile te su pokazale da postoje posebni razlozi da ih se sasluša, odobrena je rasprava.

               (10)

               S obzirom na naočigled veliki broj nepovezanih uvoznika, smatralo se primjerenim, u skladu s člankom 17. osnovne Uredbe, ispitati treba li koristiti odabir uzoraka. Kako bi se odlučilo je li odabir uzoraka neophodan i, ako jest, da bi se izabrao uzorak, gornje stranke su zamoljene, prema članku 17. osnovne Uredbe, javiti se unutar 15 dana od početka revizija i dostaviti Komisiji podatke zahtijevane u obavijesti o pokretanju postupka. Međutim, nijedan nepovezani uvoznik nije se javio za suradnju. Stoga odabir uzoraka nije bio potreban.

               (11)

               Komisija je poslala upitnike svim strankama, za koje se znalo da se ispitni postupak na njih odnosi, te onima koje su se javile u rokovima određenima u obavijesti o pokretanju postupka. Odgovori su primljeni od dvije skupine proizvođača iz Unije koji su podnositelji zahtjeva. Nijedan poznati proizvođač izvoznik u Narodnoj Republici Kini (NRK) nije sudjelovao u reviziji. Tijekom odabira uzoraka nije se javio nijedan uvoznik, a tijekom ispitnog postupka nijedan drugi uvoznik ili korisnik nije se javio Komisiji niti joj dostavio bilo kakav podatak.

               (12)

               Komisija je tražila i provjerila sve podatke koje je smatrala potrebnima za utvrđivanje vjerojatnosti nastavka ili ponavljanja dampinga i nastale štete te interesa Zajednice. Posjeti radi provjere obavljeni su u poslovnim prostorijama sljedećih zainteresiranih stranaka:

                           —

                           Lifter SRL, Casole d’Elsa, Italija,

                           —

                           BT Products AB, Mjölby, Švedska.

         B.   DOTIČNI PROIZVOD I ISTOVJETNI PROIZVOD

               (13)

               Proizvod obuhvaćen ovom revizijom je isti kao u početnom ispitnom postupku i pojašnjen u okviru privremene revizije opsega proizvoda, odnosno ručni paletni viličari i njihovi osnovni dijelovi, tj. šasija i hidraulika, podrijetlom iz NRK-a, trenutačno obuhvaćeni oznakama KN ex 8427 90 00 i ex 8431 20 00. Za potrebe ove Uredbe, ručni paletni viličari su viličari s kotačima koji podupiru vilice za rukovanje paletama, izrađeni tako da ih operater na tlu ručno gura, vuče i njima upravlja na glatkoj, ravnoj i tvrdoj površini korištenjem zglobne ručice. Ručni paletni viličari izrađeni su samo za podizanje tereta, pomoću ručice, na visinu dostatnu za njegov prijevoz, i nemaju nikakve dodatne funkcije ili svrhe, kao na primjer i. za pomicanje i podizanje tereta kako bi se podigli na višu razinu ili kao pomoć pri skladištenju tereta (teleskopski viličari), ii. za slaganje jedne palete iznad druge (viličari za slaganje), iii. za podizanje tereta na radnu razinu (podizne platforme) ili iv. za podizanje i vaganje tereta (viličari za vaganje).

               (14)

               Ispitni postupak je, kao i početni ispitni postupak, potvrdio da dotični proizvod i proizvodi koji se proizvode i prodaju na domaćem tržištu u NRK-u, kao i oni koje proizvođači iz Unije proizvode i prodaju u EU-u, imaju ista osnovna fizička i tehnička svojstva te upotrebe te se stoga smatraju istovjetnim proizvodima u smislu članka 1. stavka 4. osnovne Uredbe.

         C.   VJEROJATNOST NASTAVKA ILI PONAVLJANJA DAMPINGA

               (15)

               U skladu s člankom 11. stavkom 2. osnovne Uredbe, ispitano je bi li bilo vjerojatno da bi istek postojećih mjera doveo do nastavka ili ponavljanja dampinga.

         1.   Uvodne napomene

               (16)

               Devetnaest kineskih proizvođača izvoznika kontaktirano je nakon pokretanja postupka. Prvotno se javilo samo jedno trgovačko društvo, Crown Equipment (Suzhou), i pristalo sudjelovati u uzorku, ali je naknadno povuklo suradnju. Slijedom toga, nijedan proizvođač izvoznik iz NRK-a nije sudjelovao u ispitnom postupku, a nalazi o vjerojatnosti nastavka ili ponavljanja dampinga morali su se temeljiti na raspoloživim činjenicama, a posebno podacima koje su dostavili podnositelji zahtjeva, uključujući podatke u revizijskom zahtjevu, podacima Eurostata, kao i službenoj statistici o izvozu NRK-a.

         2.   Damping uvoza tijekom RRIP-a

   2.1.   Analogna zemlja

               (17)

               U skladu s odredbama članka 2. stavka 7. točke (a) osnovne Uredbe, uobičajena vrijednost morala se utvrditi na temelju cijene ili izračunate uobičajene vrijednosti dobivene u odgovarajućoj trećoj zemlji tržišnog gospodarstva (analogna zemlja), ili cijene iz analogne zemlje do ostalih zemalja, uključujući Uniju, ili, kada to nije moguće, na bilo kojem drugom razumnom temelju, uključujući cijenu stvarno plaćenu ili koju treba platiti u Uniji za istovjetni proizvod, prema potrebi, valjano prilagođenu kako bi uključivala objektivnu profitnu maržu.

               (18)

               U početnom ispitnom postupku Kanada je služila kao analogna zemlja za potrebe utvrđivanja uobičajene vrijednosti. S obzirom da je proizvodnja u Kanadi prekinuta, Brazil je u obavijesti o pokretanju ove revizije predviđen kao analogna zemlja. Međutim, nijedan poznati brazilski proizvođač izvoznik nije pristao na suradnju. S druge strane, suradnja je zatražena od 27 indijskih proizvođača i dva tajvanska proizvođača, no opet nije bilo suradnje. Zainteresirane stranke nisu dale nikakve druge prijedloge za analognu zemlju.

               (19)

               Jedan izvoznik koji nije surađivao, tvrdio je da Komisija nije pokazala kako je korištenje podataka analogne zemlje u trenutačnom slučaju bilo nemoguće. Provjereni su prijedlozi koje je dalo trgovačko društvo. U nekim slučajevima činilo se da trgovačka društva koja su predložili izvoznici koji ne surađuju nisu bila proizvođači dotičnog proizvoda. Trgovačko društvo je, također, navelo da bi se Vijetnam mogao koristiti kao analogna zemlja. Međutim, Vijetnam se nije mogao uzeti u obzir, jer se nije smatrao zemljom tržišnog gospodarstva. Kako je objašnjeno u gornjim uvodnim izjavama 17. i 18., Komisija je kontaktirala veliki broj trgovačkih društava u tri moguće analogne zemlje: Brazilu, Indiji i Tajvanu. Unatoč tim naporima nije ostvarena nikakva suradnja. U skladu s člankom 2. stavkom 7. točkom (a) osnovne Uredbe, u slučaju nesuradnje analogne zemlje, uobičajena vrijednost morala se temeljiti na cijeni stvarno plaćenoj ili koju treba platiti u Europskoj uniji za istovjetni proizvod, prema potrebi, valjano prilagođenoj kako bi uključivala objektivnu profitnu maržu. Stoga se tvrdnja morala odbaciti.

         2.2.   Uobičajena vrijednost

               (20)

               U svjetlu izostanka suradnje iz analogne zemlje tijekom ove revizije, cijena stvarno plaćena ili koju treba platiti u Uniji za istovjetni proizvod, prema potrebi, valjano prilagođena kako bi uključivala objektivnu profitnu maržu, korištena je za utvrđivanje uobičajene vrijednosti. Ista metodologija korištena je za oba trgovačka društva koja su dobila MET u početnom ispitnom postupku, kao i za trgovačka društva kojima nije dodijeljen MET u početnom ispitnom postupku.

         2.3.   Izvozna cijena

               (21)

               S obzirom na činjenicu da nije bilo nikakve suradnje od strane kineskih proizvođača izvoznika, izvozna cijena utvrđena je na temelju raspoloživih činjenica. Konzultirani su različiti izvori informacija kako bi se utvrdila izvozna cijena: podaci Eurostata, ponude kineskih proizvođača izvoznika koje su dostavili podnositelji zahtjeva i izvozni računi koje su prikupila carinska tijela država članica.

         2.4.   Usporedba

               (22)

               Ponderirana prosječna uobičajena vrijednost i ponderirana prosječna izvozna cijena uspoređene su s obzirom na cijene franko tvornica na istoj razini trgovine. Kako bi se osigurala primjerena usporedba, u obzir su uzete razlike u čimbenicima koji utječu na cijene i usporedivost cijena, u skladu s člankom 2. stavkom 10. osnovne Uredbe. Prilagodbe su napravljene za prekooceanski i domaći prijevoz u zemlji izvoznici, kao i osiguranju.

         2.5.   Dampinška marža

               (23)

               U skladu s člankom 2. stavkom 11. osnovne Uredbe dampinška marža utvrđena je na temelju usporedbe ponderirane prosječne uobičajene vrijednosti s ponderiranom prosječnom izvoznom cijenom. Ta usporedba pokazala je postojanje značajnog dampinga tijekom RRIP-a u rasponu od 97 % do 224 %. Značajna razlika u dampinškim maržama posljedica je različitih podataka korištenih za utvrđivanje izvozne cijene.

         3.   Razvoj uvoza ako bi se mjere stavile izvan snage

               (24)

               Nakon analize postojanja dampinga tijekom RRIP-a, ispitana je i vjerojatnost nastavka dampinga u slučaju stavljanja mjera izvan snage. S obzirom na činjenicu da nijedan proizvođač izvoznik u NRK-u nije surađivao u ovom ispitnom postupku, donji zaključci oslanjaju se na raspoložive činjenice u skladu s člankom 18. osnovne Uredbe, odnosno informacije koje su dostavljene u revizijskom zahtjevu, kao i podatke koje su dostavili podnositelji zahtjeva, podatke Eurostata i službene statističke podatke NRK-a o izvozu.

               (25)

               U tom pogledu, analizirani su sljedeći elementi: razvoj uvoza iz NRK-a, rezervni kapacitet izvoznika i privlačnost tržišta Unije, kineske domaće cijene i izvozne cijene u trećim zemljama.

         3.1.   Razvoj uvoza iz NRK-a

               (26)

               Kineski proizvođači izvoznici nastavili su opskrbljivati značajan obujam ručnih paletnih viličara na tržištu Unije nakon uvođenja mjera 2005. Obujam uvoza iz NRK-a u EU tijekom RRIP-a, gotovo 400 000 jedinica, što odgovara 99 % ukupnog uvoza u EU, značajno je nadmašio razine zabilježene prije uvođenja mjera (od 118 000 jedinica 2000. do 280 000 jedinica u početnom RIP-u).

         3.2.   Rezervni kapacitet izvoznika

               (27)

               U nedostatku ostalih izvora informacija koje se odnose na proizvodnju i kapacitet u NRK-u, analiza je napravljena u skladu s člankom 18. osnovne Uredbe na temelju podataka koje su dostavili podnositelji zahtjeva. Podaci o tržištu sadržani u revizijskom zahtjevu, koje nisu promijenile zainteresirane stranke, upućuju na veliki kapacitet u NRK-u. Već su razine proizvodnje 2008. i 2009. od 1,5 milijuna jedinica, odnosno 800 000 jedinica, bile dvostruko veće od cijelog tržišta Unije. Osim toga, samo je ograničeni dio kineske proizvodnje (14 % 2008. i 23 % 2009.) prodan na kineskom domaćem tržištu.

               (28)

               Razine proizvodnje jasno upućuju na zaključak da bi se zbog nedostatka mjera značajne domaće količine kineskih ručnih paletnih viličara mogle usmjeriti na tržište Unije.

         3.3.   Privlačnost tržišta Unije, kineske domaće cijene i izvozne cijene u trećim zemljama

               (29)

               Tržište Unije i dalje je privlačno za kineske proizvođače izvoznike u pogledu cijena. Uvoz iz NRK-a ušao je u EU po cijeni koja je otprilike jednaka jednoj trećini cijene koju industrija Unije naplaćuje svojim nepovezanim kupcima u EU-u.

               (30)

               Na temelju kineskih statističkih podataka o izvozu, utvrđeno je da je tijekom RRIP-a Unija bila odredište za 40 % cjelokupnog kineskog izvoza ručnih paletnih viličara. SAD je drugo najveće izvozno tržište za kineske ručne paletne viličare, što predstavlja 20 % cjelokupnog kineskog izvoza, dok je preostali obujam podijeljen između različitih odredišta.

               (31)

               Kineske izvozne cijene u EU su, ukupno gledano, u skladu s prosječnim kineskim izvoznim cijenama prema svim trećim zemljama, osim SAD-a. Međutim, može se zaključiti da bi se barem dio kineskog izvoza prema trećim zemljama, osim EU-a ili SAD-a (40 % ukupnog kineskog izvoza), mogao preusmjeriti na EU ako se mjere stave izvan snage. Takav razvoj je vjerojatan ne samo jer se visoke cijene mogu postići ako nema mjera, ali i zbog podijeljenosti tog izvoza u treće zemlje. S obzirom na važnost tržišta Unije i već uspostavljenih prodajnih kanala, bilo bi lakše upravljati jednim izvoznim odredištem, nego različitim zemljama.

               (32)

               Kineske izvozne cijene u EU značajno su više od kineskih izvoznih cijena u SAD (17 % više tijekom RRIP-a). S obzirom na nesuradnju kineskih izvoznika, ne može se utvrditi u kojoj se mjeri ova razlika u cijeni može objasniti razlikama u ponudi proizvoda. Ipak, na temelju raspoloživih podataka o izvozu, ne može se isključiti da bi se ručni paletni viličari koji se trenutačno izvoze u SAD po nižim cijenama (djelomično) preusmjerili na tržište Unije ako se mjere stave izvan snage. Takav razvoj mogao bi se objasniti razlozima koji su navedeni u gornjoj uvodnoj izjavi 31.

               (33)

               Gornje usporedbe cijena pokazuju da je EU i dalje vrlo privlačno odredište za kineske proizvođače izvoznike koji bi vrlo vjerojatno nastavili izvoziti velike količine ručnih paletnih viličara po niskim cijenama.

         3.4.   Zaključak o vjerojatnosti nastavka ili ponavljanja dampinga

               (34)

               Gornja analiza pokazuje da je kineski uvoz nastavio ulaziti na tržište Unije po dampinškim cijenama s visokim dampinškim maržama. Najviše s obzirom na analizu razina cijena na tržištima EU-a i ostalih trećih zemalja, kao i raspoložive kapacitete u NRK-u, može se zaključiti da je nastavak dampinga vjerojatan u slučaju stavljanja mjera izvan snage.

         D.   DEFINICIJA INDUSTRIJE UNIJE

   1.   Proizvodnja Unije

               (35)

               Unutar Unije istovjetni proizvod proizvode dvije grupacije trgovačkih društava koje su podnositelji zahtjeva, kao i treći proizvođač ručnih paletnih viličara iz Unije. Proizvodnja tih trgovačkih društava predstavlja ukupnu proizvodnju istovjetnog proizvoda u Uniji u smislu članka 4. stavka 1. osnovne Uredbe.

         2.   Industrija Unije

               (36)

               S obzirom da ti proizvođači predstavljaju ukupnu proizvodnju ručnih paletnih viličara i njihovih osnovnih dijelova u Uniji, smatra se da čine industriju Unije u smislu članka 4. stavka 1. i članka 5. stavka 4. osnovne Uredbe te se stoga dalje u tekstu navode kao „industrija Unije”.

               (37)

               Jedan izvoznik koji nije surađivao, tvrdio je da je Komisija koristila netočnu definiciju industrije Unije, jer uključuje proizvođača iz Unije koji ne surađuje na temelju definicije industrije Unije i u okviru njezine analize štete. Tvrdio je da se time krši članak 5. stavak 4. osnovne Uredbe. Međutim, prema članku 4. stavku 1. osnovne Uredbe, industrija Unije uključuje proizvođače istovjetnog proizvoda u Uniji kao cjelinu. Proizvođač koji ne surađuje, stoga, čini dio industrije Unije u skladu s osnovnom Uredbom. Kako je objašnjeno u uvodnoj izjavi 42., podaci za proizvođača iz Unije koji ne surađuje uključeni su samo u pogledu analize obujma prodaje nepovezanim kupcima i tržišnih udjela industrije Unije. Također se napominje da bi u slučaju isključenja proizvođača iz Unije koji ne surađuje iz analize, nalazi ispitnog postupka ostali nepromijenjeni.

         E.   SITUACIJA NA TRŽIŠTU UNIJE

   1.   Uvodna napomena

               (38)

               S obzirom da nijedan kineski proizvođač izvoznik dotičnog proizvoda nije surađivao u ovom ispitnom postupku, podaci koji se odnose na uvoz dotičnog proizvoda u Europsku uniju podrijetlom iz NRK-a („dotični proizvod”) temelje se na brojčanim podacima Eurostata.

         2.   Potrošnja na tržištu Unije

               (39)

               Potrošnja Unije utvrđena je na temelju obujma prodaje industrije Unije na tržištu Unije te uvoza prema podacima Eurostata.

               (40)

               Između 2007. i RRIP-a, potrošnja Unije smanjena je za gotovo 40 %, dok se najveći pad dogodio između 2008. i 2009.

                  Tablica 1.

                           2007.

                           2008.

                           2009.

                           RRIP

                              Ukupna potrošnja u EU-u (u komadima)

                           783 330

                           654 843

                           385 410

                           468 557

                              Indeks (2007. = 100)

                              10

                              84

                              49

                              60

         3.   Obujam, tržišni udjel i cijene uvoza iz NRK-a

               (41)

               Obujam uvoza podrijetlom iz NRK-a smanjio se za 37 % tijekom razmatranog razdoblja i dosegao je razinu od 387 907 komada tijekom RRIP-a. Međutim, neovisno o značajnom padu potražnje Unije, tržišni udjel kineskog uvoza povećao se tijekom razmatranog razdoblja, jer stopa pada kineskog uvoza nije bila jednaka stopi pada potrošnje Unije. Tržišni udjel uvoza iz dotične zemlje stoga se značajno povećao između 2007. i RRIP-a, kada je dosegao razinu od oko 83 %. Prosječna cijena kineskog uvoza blago se mijenjala tijekom razmatranog razdoblja.

                  Tablica 2.

                           2007.

                           2008.

                           2009.

                           RRIP

                              Opseg uvoza iz dotične zemlje (u komadima)
                               (7)

                           612 222

                           522 573

                           300 222

                           387 907

                              Indeks (2007. = 100)

                              100

                              85

                              49

                              63

                              Tržišni udjel uvoza iz dotične zemlje
                               (7)

                           78 %

                           80 %

                           78 %

                           83 %

                              Cijena uvoza iz dotične zemlje (EUR/komad)
                               (7)

                           96

                           92

                           100

                           97

                              Indeks (2007. = 100)

                              100

                              96

                              104

                              101

         4.   Gospodarsko stanje industrije Unije

               (42)

               Prema članku 3. stavku 5. osnovne Uredbe, Komisija je ispitala sve relevantne gospodarske čimbenike i pokazatelje koji imaju utjecaj na stanje industrije Unije. Zbog povjerljivosti (samo su dva proizvođača —podnositelji zahtjeva — surađivali tijekom revizije), u daljnjem su tekstu objavljeni samo indeksi. U pogledu ukupnog obujma prodaje kod nepovezanih kupaca u EU, kao i tržišnog udjela industrije Unije prikazanih u donjim tablicama 6. i 7., kako bi bili u skladu s gornjim tablicama 1. i 2. (potrošnja i kineski tržišni udjel), podaci se temelje na sva tri proizvođača iz Unije, tj. uključujući dvije grupacije podnositelje zahtjeva i trećeg proizvođača koji nije surađivao tijekom revizije (brojčani podaci o obujmu prodaje potonjeg temelje se na informacijama koje je dostavio podnositelj zahtjeva).

         4.1.   Proizvodnja

               (43)

               Tijekom RRIP-a, proizvodnja je smanjena za 35 % u usporedbi s 2007.

                  Tablica 3.

                           2007.

                           2008.

                           2009.

                           RRIP

                              Proizvodnja (u komadima)

                              Indeks (2007. = 100)

                              100

                              84

                              55

                              65

         4.2.   Kapacitet i stope iskorištenosti kapaciteta

               (44)

               Kapacitet proizvodnje ostao je stabilan između 2007 i RRIP-a. Dok je iskorištenost kapaciteta 2007. bila na niskoj razini, smanjenje proizvodnje između 2007. i RRIP-a doveo je do daljnjeg značajnog pada iskorištenosti kapaciteta za 20 postotnih bodova između 2007 i RRIP-a, kada je iskorištenost kapaciteta bila na vrlo niskoj razini.

                  Tablica 4.

                           2007.

                           2008.

                           2009.

                           RRIP

                              Proizvodni kapacitet (u komadima)

                              Indeks (2007. = 100)

                              100

                              100

                              100

                              100

                              Iskorištenost kapaciteta

                              Indeks (2007. = 100)

                              100

                              84

                              55

                              65

         4.3.   Zalihe

               (45)

               Razina završnih zaliha industrije Unije povećala za 56 % između 2007. i RRIP-a.

                  Tablica 5.

                           2007.

                           2008.

                           2009.

                           RRIP

                              Završne zalihe (u komadima)

                              Indeks (2007. = 100)

                              100

                              131

                              59

                              156

         4.4.   Obujam prodaje

               (46)

               Prodaja industrije Unije na tržištu Unije nepovezanim kupcima smanjila se za 50 % tijekom razmatranog razdoblja s najvećim padom između 2008. i 2009.

                  Tablica 6.

                           2007.

                           2008.

                           2009.

                           RRIP

                              Obujam prodaje EU-a nepovezanim kupcima (u komadima)

                              Indeks (2007. = 100)

                              100

                              79

                              55

                              50

         4.5.   Tržišni udjel

               (47)

               Tržišni udjel industrije Unije pao je s već niske razine 2007. za dodatnih 16 % između 2007. i RRIP-a. Dva od četiri proizvođača iz Unije iz početnog ispitnog postupka zaustavila su proizvodnju ručnih paletnih viličara. Oba događaja mogu se smatrati posljedicom povećanog pritiska kineskog dampinškog uvoza na tržištu Unije koji je još više osjećala industrija Unije zbog značajno smanjene potrošnje.

                  Tablica 7.

                           2007.

                           2008.

                           2009.

                           RRIP

                              Tržišni udjel industrije Unije

                              Indeks (2007. = 100)

                              100

                              95

                              111

                              84

         4.6.   Rast

               (48)

               Između 2007. i RRIP-a, potrošnja Unije smanjena je za 40 %. Industrija Unije izgubila je 3,2 postotna boda tržišnog udjela, dok je dotični uvoz dobio 5 postotnih bodova tržišnog udjela.

         4.7.   Zaposlenost

               (49)

               Razina zaposlenosti industrije Unije smanjena je za 17 % između 2007. i RRIP-a. Ovo pokazuje napore industrije Unije da racionalizira proizvodnju u situaciji snažnog pada potražnje.

                  Tablica 8.

                           2007.

                           2008.

                           2009.

                           RRIP

                              Zaposlenost u području dotičnog proizvoda (osobe)

                              Indeks (2007. = 100)

                              100

                              84

                              76

                              83

         4.8.   Produktivnost

               (50)

               Produktivnost radne snage industrije Zajednice, izmjerena kao proizvodnja po zaposlenoj osobi godišnje, smanjena je za 22 % između 2007. i RRIP-a.

                  Tablica 9.

                           2007.

                           2008.

                           2009.

                           RRIP

                              Produktivnost (u komadima po zaposleniku)

                              Indeks (2007. = 100)

                              100

                              103

                              74

                              78

         4.9.   Prodajne cijene i čimbenici koji utječu na domaće cijene

               (51)

               Jedinične prodajne cijene industrije Unije blago su se povećale za 4 % između 2007. i RRIP-a.

                  Tablica 10.

                           2007.

                           2008.

                           2009.

                           RRIP

                              Jedinična cijena na tržištu EU-a (EUR/komad)

                              Indeks (2007. = 100)

                              100

                              101

                              103

                              104

         4.10.   Plaće

               (52)

               Između 2007. i RRIP-a, prosječna plaća po zaposleniku pala je za 29 %. To, također, pokazuje uspješne napore industrije Unije u ograničavanju troškova.

                  Tablica 11.

                           2007.

                           2008.

                           2009.

                           RRIP

                              Godišnji trošak rada po zaposleniku (u tisućama EUR)

                              Indeks (2007. = 100)

                              100

                              91

                              63

                              71

         4.11.   Ulaganja

               (53)

               Između 2007. i RRIP-a, godišnji tok ulaganja u dotični proizvod od strane industrije Unije jako je pao za 91 %.

                  Tablica 12.

                           2007.

                           2008.

                           2009.

                           RRIP

                              Neto ulaganja (EUR)

                              Indeks (2007. = 100)

                              100

                              58

                              27

                              9

         4.12.   Profitabilnost i povrat ulaganja

               (54)

               Profitabilnost industrije Unije značajno je smanjena za 66 % između 2007. i RRIP-a.

               (55)

               Povrat ulaganja („ROI”), također, je značajno smanjen za 57 % tijekom razmatranog razdoblja.

                  Tablica 13.

                           2007.

                           2008.

                           2009.

                           RRIP

                              Neto dobit prodaje u EU-u nepovezanim kupcima (% neto prodaje)

                              Indeks (2007. = 100)

                              100

                              68

                              –2

                              34

                              Povrat ulaganja (neto dobit u % neto knjigovodstvene vrijednosti ulaganja)

                              Indeks (2007. = 100)

                              100

                              80

                              –2

                              43

         4.13.   Novčani tok i sposobnost prikupljanja kapitala

               (56)

               Neto novčani tok iz poslovanja prikazan je donjoj tablici 14. Nije bilo nikakvih naznaka da se industrija Unije suočila s poteškoćama u prikupljanju kapitala, uglavnom zbog činjenice da su neki proizvođači uključeni u veće grupacije.

                  Tablica 14.

                           2007.

                           2008.

                           2009.

                           RRIP

                              Novčani tok (EUR)

                              Indeks (2007. = 100)

                              100

                              84

                              65

                              73

         4.14.   Visina dampinške marže

               (57)

               S obzirom na obujam, tržišni udjel i cijene uvoza iz NRK-a, učinak stvarnih marži dampinga na industriju Unije ne može se smatrati zanemarivim.

         4.15.   Oporavak od učinaka prošlog dampinga

               (58)

               Gore ispitani pokazatelji pokazuju da je, bez obzira na uvođenje antidampinških mjera 2005., gospodarsko i financijsko stanje industrije Unije i dalje jako nestabilno zbog prevladavajuće prisutnosti jeftine kineske robe na tržištu Unije. Ovo već jako opasno stanje postalo je očito štetno tijekom 2009. i RRIP-a, kada je snažan pad potrošnje Unije naglasio puni opseg negativnog pritiska dampinškog kineskog uvoza. Tijekom tog razdoblja industrije Unije zabilježila je de facto smanjenje svoje proizvodnje i obujma prodaje po većoj stopi od potrošnje Unije te se, stoga, suočila s dodatnim značajnim gubitkom tržišnih udjela. Tijekom istog razdoblja, i unatoč mjerama, tržišni udjel kineskog uvoza dodatno je povećan, a kineski proizvodi i dalje su se uvozili po cijenama značajno nižima od cijena industrije Unije. Tijekom RRIP-a, dobit industrije Unije dodatno se smanjila. Stoga se industrija Unije nije mogla oporaviti od učinaka dampinga, a njezino se stanje čak i dodatno pogoršalo tijekom RRIP-a.

         4.16.   Zaključci

               (59)

               Između 2007. i RRIP-a, i neovisno o postojanju antidampinških mjera, niz važnih pokazatelja imao je negativni razvoj: Profitabilnost se smanjila za 4,9 postotnih bodova, obujam proizvodnje i prodaje smanjen je za 35 % odnosno 50 %, iskorištenost kapaciteta pala je za 35 %, što je dovelo do smanjenja zaposlenosti. Iako se dio tih negativnih razvoja događaja može objasniti snažnim padom potrošnje, koja je pala za gotovo 40 % tijekom razmatranog razdoblja, daljnji pada tržišnog udjela industrije Unije (pad od 4 postotna boda između 2007. i RRIP-a) i stalno povećanje tržišnog udjela uvoza iz NRK-a jasan su znak povećanog pritiska koji je proizašao iz dampinškog kineskog uvoza. S obzirom na kvazi-monopol koji je već dosegao kineski uvoz na tržištu Unije, svako daljnje povećanje kineskog uvoza, a i zbog njegovih značajno niskih cijena, može smanjiti razinu iskorištenosti proizvodnje industrije Unije ispod najniže razine potrebne za osiguranje njezine održivosti. U tom pogledu, podsjeća se da su dva proizvođača iz Unije bila prisiljena napustiti proizvodnju ručnih paletnih viličara tijekom razmatranog razdoblja, kako je već navedeno u gornjoj uvodnoj izjavi 47.

               (60)

               U svojim komentarima na objavu, jedan je kineski proizvođač izvoznik tvrdio da određeni pokazatelji, uključujući proizvodnju, obujam prodaje, profitabilnost, iskorištenost kapaciteta i zaposlenost, de facto ne pokazuju nikakav negativan razvoj industrije Unije. Međutim, to trgovačko društvo promatralo je samo razvoj između 2009. i RRIP-a, dok za procjenu štete treba ocijeniti ukupni razvoj industrije Unije tijekom razmatranog razdoblja, tj. između 2007. i RRIP-a. Kako je gore objašnjeno (vidjeti uvodne izjave 43. do 49.), svi pokazatelji štete koje je naveo kineski izvoznik razvijali su se u negativnom smjeru tijekom razmatranog razdoblja.

               (61)

               Štoviše, isti je izvoznik tvrdio da Komisija nije razlikovala štetne učinke dampinškog uvoza od ostalih učinaka, posebno pad potražnje kao posljedicu gospodarske krize. Međutim, iako je istina da je potražnja Unije smanjena za 40 % tijekom razmatranog razdoblja, kineski izvoznici uspjeli su istodobno dobiti značajan tržišni udjel na štetu industrije Unije. Osim toga, kako je objašnjeno u uvodnoj izjavi 58., podsjeća se da je učinak dampinškog uvoza bio zapravo štetniji tijekom razdoblja slabe potražnje.
               Stoga se zaključuje da je, unatoč postojanju antidampinških mjera, industrija Unije tijekom RRIP-a pretrpjela materijalnu štetu.

         5.   Učinak dampinškog uvoza i drugih čimbenika

   5.1.   Učinak dampinškog uvoza

               (62)

               Unatoč smanjenju potrošnje u Europskoj uniji tijekom razmatranog razdoblja, obujam uvoza iz dotične zemlje nije se smanjio po istoj stopi, što je dovelo do daljnjeg povećanja tržišnog udjela kineskog uvoza. S obzirom na izostanak suradnje kineskih proizvođača izvoznika, sniženje cijene i prodaja ispod cijene izračunati su na temelju najboljih raspoloživih činjenice, što je uključivalo različite izvore informacija, tj. podatke Eurostata, ponude kineskih proizvođača izvoznika koje su dostavili podnositelji zahtjeva i izvozne račune koje su prikupila carinska tijela država članica. Utvrđeno je da je uvoz iz dotične zemlje jasno smanjio cijene industrije Unije za između 43 % i 78 %, ovisno o korištenom izvoru informacija.

         5.2.   Uvoz iz ostalih zemalja

               (63)

               Uvoz iz ostalih zemalja na vrlo je niskoj razini i pao je za dodatnih 79 % između 2007. i RRIP-a. Tržišni udjel uvoza iz ostalih zemalja, također, se smanjio tijekom RRIP-a. Zbog povjerljivosti (dva proizvođača čine industriju Unije) u daljnjem su tekstu prikazani samo indeksi.

                  Tablica 15.

                           2007.

                           2008.

                           2009.

                           RRIP

                              Obujam uvoza iz ostalih zemalja (u komadima)

                              Indeks (2007. = 100)

                              100

                              60

                              6

                              21

                              Tržišni udjel uvoza iz ostalih zemalja

                              Indeks (2007. = 100)

                              100

                              71

                              12

                              34

         6.   Zaključak

               (64)

               Kako je prikazano u uvodnoj izjavi 41., uvoz iz dotične zemlje povećao se u pogledu tržišnog udjela tijekom razmatranog razdoblja, i to unatoč značajnom padu potrošnje Unije. To je povećalo tržišni udjel kineskog uvoza na 83 % tijekom RRIP-a. Taj povećani pritisak u pogledu obujma, unatoč sve manjoj potražnji, poklopio se sa značajno niskim kineskim uvoznim cijenama u Uniju, što je značajno snizilo cijene industrije Unije. Stoga se zaključuje da postoji jasna uzročno-posljedična veza između dampinškog uvoza iz NRK-a i materijalne štete koju je pretrpjela industrija Unije tijekom RRIP-a.

         F.   VJEROJATNOST NASTAVKA ŠTETE

   1.   Uvodne napomene

               (65)

               Kao što je već navedeno, uvođenje antidampinških mjera nije omogućilo industriji Uniji da se oporavi od pretrpljene štete.

         2.   Vjerojatni razvoj kineskog izvoza ako se mjere stave izvan snage

               (66)

               Kako je navedeno u gornjoj uvodnoj izjavi 27., u NRK-u su raspoloživi veliki proizvodni kapaciteti. Već su razine proizvodnje 2008. i 2009. od 1,5 milijuna jedinica, odnosno 800 000 jedinica, bile dvostruko veće od cijelog tržišta Unije. Osim toga, samo je ograničeni dio kineske proizvodnje (14 % 2008. i 23 % 2009.) prodan na kineskom domaćem tržištu. Stoga bi se, u slučaju izostanka mjera, značajne dodatne količine kineskih ručnih paletnih viličara mogle usmjeriti na tržište Unije.

               (67)

               Kako je navedeno u gornjoj uvodnoj izjavi 31., kineske izvozne cijene u EU su, ukupno gledano, u skladu s prosječnim kineskim izvoznim cijenama prema svim trećim zemljama. Međutim, može se zaključiti da bi se barem dio kineskog izvoza prema trećim zemljama, osim EU-a ili SAD-a (40 % ukupnog kineskog izvoza), mogao preusmjeriti na EU ako se mjere stave izvan snage. Takav razvoj je vjerojatan ne samo jer se visoke cijene mogu postići ako nema mjera, ali i zbog podijeljenosti tog izvoza u treće zemlje. S obzirom na važnost tržišta Unije i već uspostavljenih prodajnih kanala, bilo bi lakše upravljati jednim izvoznim odredištem, nego skupinom različitih zemalja.

         3.   Zaključak

               (68)

               U svjetlu nalaza navedenih u gornjim uvodnim izjavama 66. i 67., zaključuje se da postoji vjerojatnost nastavka materijalne štete utvrđene tijekom RRIP-a u slučaju stavljanja mjera izvan snage. To će vjerojatno dovesti do daljnjeg pogoršanja gospodarskog i financijskog stanja industrije Unije, što bi čak moglo ugroziti njezino postojanje u srednjoročnom razdoblju.

         G.   INTERES UNIJE

   1.   Uvod

               (69)

               U skladu s člankom 21. osnovne Uredbe, ispitano je bi li zadržavanje postojećih antidampinških mjera bilo protivno interesu Unije u cijelosti. Određivanje interesa Unije temeljilo se na uzimanju u obzir raznih uključenih interesa, tj. interesa industrije Unije, uvoznika i korisnika.

               (70)

               Treba podsjetiti da je u početnom ispitnom postupku smatrano da donošenje mjera nije protivno interesu Unije. Nadalje, činjenica da je ovaj ispitni postupak revizija, dakle analizira stanje u kojem su antidampinške mjere već bile na snazi, dopušta procjenu svakog nepotrebnog negativnog utjecaja važećih antidampinških mjera na dotične stranke.

               (71)

               Na ovoj je osnovi ispitano može li se, bez obzira na zaključke o vjerojatnosti nastavljanja štetnog dampinga, jasno zaključiti da zadržavanje mjera u ovom konkretnom slučaju nije u interesu Unije.

         2.   Interes industrije Unije

               (72)

               Međutim, industrija Unije je u razmatranom razdoblju stalno gubila tržišni udjel, dok se uvoz iz dotične države značajno povećao. Dva od četiri početna proizvođača iz Unije zaustavila su proizvodnju ispitanog postupka. Štoviše, industrija Unije je pretrpjela materijalnu štetu tijekom razmatranog razdoblja. Bez postojanja mjera, industrija Unije vjerojatno bi bila u još gorem stanju.

         3.   Interes uvoznika i korisnika

               (73)

               Ni jedan od nepovezanih uvoznika i korisnika koji su kontaktirani nije se javio za suradnju. Podsjeća se da je u početnom ispitnom postupku utvrđeno da učinak uvođenja mjera neće biti značajan za korisnike. Usprkos petogodišnjem postojanju mjera, uvoznici/korisnici u Uniji nastavili su se opskrbljivati, između ostalog, iz NRK-a. Nisu također predstavljeni nikakvi pokazatelji da imaju poteškoće u pronalaženju drugih izvora. Štoviše, podsjeća se da su u početnom ispitnog postupku korisnici koji su surađivali ostali neutralni u pogledu uvođenja mjera te da je zaključeno da su ručni paletni viličari bili manje važni za njihovo poslovanje. Tijekom ove revizije nisu utvrđene nikakve naznake o suprotnom. Stoga se zaključuje da nije vjerojatno da će zadržavanje antidampinških mjera imati ozbiljan učinak na uvoznike/korisnike u Uniji. De facto, bez mjera bi kineski dampinški uvoz mogao preuzeti monopol na tržištu ručnih paletnih viličara u Uniji.

         4.   Zaključak

               (74)

               S obzirom na gore navedeno, ne može se jasno zaključiti da zadržavanje trenutačnih antidampinških mjera ne bi bilo u interesu Unije.

         H.   ANTIDAMPINŠKE MJERE

               (75)

               Sve su stranke bile obaviještene o bitnim činjenicama i razmatranjima na temelju kojih se namjeravalo preporučiti zadržavanje postojećih mjera. Nakon te objave također im je dano razdoblje za dostavljanje komentara. Podnesci i komentari bili su na odgovarajući način uzeti u razmatranje, ako je to bilo opravdano.

               (76)

               U svojim komentarima nakon objave, industrija Unije naglasila je da su razine dampinga i sniženja cijena utvrđene tijekom revizije puno više nego u početnom ispitnom postupku te da postoji sve veći pritisak kineskog dampinškog uvoza. Industrija Unije je, stoga, tvrdila da je Komisija trebala razmotriti i ponovnu ocjenu razine antidampinških pristojbi. S obzirom na te komentare te nalaze ove revizije, razmotrena je mogućnost otvaranja potpune privremene revizije ograničene na damping.

               (77)

               Iz gore navedenoga slijedi da se, kao što se predviđa člankom 11. stavkom 2. osnovne Uredbe, antidampinške mjere koje se primjenjuju na uvoz ručnih paletnih viličara i njihovih osnovnih dijelova iz NRK-a, trebaju zadržati. Podsjeća se da se te mjere sastoje od pristojbe ad valorem po različitim stopama.

               (78)

               Podsjeća se da su mjere koje podliježu trenutačnoj reviziji proširene Uredbom (EZ) br. 499/2009 na uvoz istog proizvoda, poslanog iz Tajlanda, bez obzira na to je li podrijetlom iz Tajlanda ili ne. Nije dostavljen nikakav novi element u pogledu okvira ove revizije. Konačna antidampinška pristojba od 46,7 % koja se primjenjuje „za sva ostala trgovačka društva” na uvoz podrijetlom iz NRK-a, stoga, se treba proširiti na uvoz istog proizvoda poslanog iz Tajlanda, bez obzira na to ima li deklarirano podrijetlo iz Tajlanda ili ne.

               (79)

               Stope antidampinške pristojbe za pojedinačno trgovačko društvo navedene u ovoj Uredbi primjenjuju se jedino na uvoz dotičnog proizvoda koji proizvode ta trgovačka društva i posebno navedene pravne osobe. Uvozi dotičnog proizvoda, koji proizvodi neko drugo trgovačko društvo koje se posebno ne spominje u izvršnom dijelu ove Uredbe s njegovim nazivom i adresom, uključujući subjekte koji se odnose na ove koji se posebno spominju, ne mogu se okoristiti tim stopama i podložni su stopi pristojbe koja se primjenjuje na „sva ostala trgovačka društva”.

               (80)

               Svi zahtjevi kojima se traži primjena navedenih individualnih stopa antidampinških pristojba (npr. nakon promjene naziva subjekta ili nakon osnivanja novog proizvodnog ili prodajnog subjekta) upućuju se Komisiji (8) sa svim odgovarajućim podacima, posebno o promjenama djelatnosti trgovačkog društva u vezi s proizvodnjom, domaćom i izvoznom prodajom povezanom s, primjerice, takvom promjenom naziva ili takvom promjenom proizvodnog ili prodajnog subjekta. Prema potrebi, Uredba će se na odgovarajući način izmijeniti tako što će se ažurirati popis trgovačkih društava za koje vrijede individualne stope pristojba,

         DONIJELO JE OVU UREDBU:
   Članak 1.
   1.   Uvodi se konačna antidampinška pristojba na uvoz ručnih paletnih viličara i njihovih osnovnih dijelova, tj. šasije i hidraulike, koji su trenutačno obuhvaćeni oznakama KN ex 8427 90 00 (oznake TARIC 8427900011 i 8427900019) i ex 8431 20 00 (oznake TARIC 8431200011 i 8431200019), podrijetlom iz Narodne Republike Kine. Za potrebe ove Uredbe, ručni paletni viličari su viličari s kotačima koji podupiru vilice za rukovanje paletama, izrađeni tako da ih operater na tlu ručno gura, vuče i njima upravlja na glatkoj, ravnoj i tvrdoj površini korištenjem zglobne ručice. Ručni paletni viličari izrađeni su samo za podizanje tereta, pomoću ručice, na visinu dostatnu za njegov prijevoz, i nemaju nikakve dodatne funkcije ili svrhe, kao na primjer i. za pomicanje i podizanje tereta kako bi se podigli na višu razinu ili kao pomoć pri skladištenju tereta (teleskopski viličari), ii. za slaganje jedne palete iznad druge (viličari za slaganje), iii. za podizanje tereta na radnu razinu (podizne platforme) ili iv. za podizanje i vaganje tereta (viličari za vaganje).
   2.   Stopa konačne antidampinške pristojbe koja se primjenjuje na neto cijenu franko granica Unije, neocarinjeno, za proizvode opisane u stavku 1. koje proizvode dolje navedena trgovačka društva, jest sljedeća:

               Trgovačko društvo

               Stopa pristojbe (%)

               Dodatna oznaka TARIC

               Ningbo Liftstar Material Transport Equipment Factory, Zhouyi Village, Zhanqi Town, Yin Zhou District, Ningbo City, Zhejiang Province, 315144, NRK

               32,2

               A600

               Ningbo Ruyi Joint Stock Co. Ltd, 656 North Taoyuan Road, Ninghai, Zhejiang Province, 315600, NRK

               28,5

               A601

               Ningbo Tailong Machinery Co. Ltd, Economic Developing Zone, Ninghai, Ningbo City, Zhejiang Province, 315600, NRK

               39,9

               A602

               Zhejiang Noblelift Equipment Joint Stock Co. Ltd, 58, Jing Yi Road, Economy Development Zone, Changxin, Zhejiang Province, 313100, NRK

               7,6

               A603

               Sva ostala trgovačka društva

               46,7

               A999

         3.   Konačna antidampinška pristojba koja se primjenjuje za „sva ostala trgovačka društva”, kako je utvrđeno u stavku 2., proširuje se na ručne paletne viličare i njihove osnovne dijelove, tj. šasiju i hidrauliku, kako su dodatno definirani u stavku 1., trenutačno obuhvaćene oznakama KN ex 8427 90 00 i ex 8431 20 00 (oznake TARIC 8427900011 i 8431200011), poslane iz Tajlanda, bez obzira na to imaju li deklarirano podrijetlo iz Tajlanda ili ne.
   4.   Osim ako je drukčije određeno, primjenjuju se važeće odredbe o carinskim pristojbama.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Luxembourgu 10. listopada 2011.

            Za Vijeće

            Predsjednik

         A. KRASZEWSKI

      (1)  SL L 343, 22.12.2009., str. 51.

      (2)  SL L 189, 21.7.2005., str. 1.

      (3)  SL L 192, 19.7.2008., str. 1.

      (4)  SL L 151, 16.6.2009., str. 1.

      (5)  SL C 70, 19.3.2010., str. 29.

      (6)  SL C 196, 20.7.2010., str. 15.

      (7)  Podaci Eurostata. U 2007. i 2008. dio kineskih proizvoda imao je deklarirano podrijetlo iz Tajlanda do uvođenja mjera protiv izbjegavanja na uvoz iz Tajlanda 2008. Stoga, taj tajlandskih uvoz dodan je uvozu iz dotične zemlje, pri čemu je blago utjecao na podatke za 2007. i 2008. u gornjoj tablici 2.

      (8)  European Commission, Directorate-General for Trade, Directorate H, 1049 Brussels, BELGIUM.


title: Provedbena uredba Vijeća (EU) 2015/548 od 7. travnja 2015. o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu

text:
               8.4.2015

               HR

               Službeni list Europske unije

               L 92/1

         PROVEDBENA UREDBA VIJEĆA (EU) 2015/548
   od 7. travnja 2015.
   o provedbi Uredbe (EU) br. 359/2011 o mjerama ograničavanja protiv određenih osoba, subjekata i tijela s obzirom na stanje u Iranu
   VIJEĆE EUROPSKE UNIJE,
   uzimajući u obzir Ugovor o Europskoj uniji,
   uzimajući u obzir Uredbu Vijeća (EU) br. 359/2011 od 12. travnja 2011. o mjerama ograničavanja protiv određenih osoba, subjekata i tijela s obzirom na stanje u Iranu (1), a posebno njezin članak 12. stavak 1.,
   budući da:

               (1)

               Vijeće je 12. travnja 2011. donijelo Uredbu (EU) br. 359/2011.

               (2)

               Na temelju preispitivanja Odluke Vijeća 2011/235/ZVSP (2), Vijeće je odlučilo da bi mjere ograničavanja iz te odluke trebalo produljiti do 13. travnja 2016.

               (3)

               Vijeće je također zaključilo da bi unose u vezi s određenim osobama i jednim subjektom s popisa u Prilogu I. Uredbi (EU) br. 359/2011 trebalo ažurirati.

               (4)

               Nadalje, više nema razloga za zadržavanje dvije osobe na popisu osoba i subjekata koji podliježu mjerama ograničavanja iz Priloga I. Uredbi (EU) br. 359/2011.

               (5)

               Osim toga, trebalo bi izbrisati jedan unos u vezi s osobom koja je već na popisu u Prilogu I. Uredbi (EU) br. 359/2011.

               (6)

               Prilog I. Uredbi (EU) br. 359/2011 trebalo bi na odgovarajući način izmijeniti,

         DONIJELO JE OVU UREDBU:
   Članak 1.
   Prilog I. Uredbi Vijeća (EU) br. 359/2011 mijenja se kako je navedeno u Prilogu ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. travnja 2015.

            Za Vijeće

            Predsjednik

         E. RINKĒVIČS

      (1)  SL L 100, 14.4.2011., str. 1.

      (2)  Odluka Vijeća 2011/235/ZVSP od 12. travnja 2011. o mjerama ograničavanja protiv određenih osoba i subjekata s obzirom na stanje u Iranu (SL L 100, 14.4.2011., str. 51.).

      PRILOG

                  1.

                  Unosi za sljedeće osobe brišu se s popisa navedenog u Prilogu I. Uredbi Vijeća (EU) br. 359/2011:

                              42.

                              HEYDARI Nabiollah

                              70.

                              REZVANI Gholomani

                              72.

                              ELAHI Mousa Khalil

                  2.

                  Unosi za sljedeće osobe i subjekt navedeni u Prilogu I. Uredbi Vijeća (EU) br. 359/2001 zamjenjuju se dolje navedenim unosima:

                     Osobe

                              Ime

                              Identifikacijski podaci

                              Razlozi

                              Datum uvrštenja na popis

                              10.

                              RADAN Ahmad-Reza

                              Mjesto rođenja: Isfahan (Iran) – Datum rođenja: 1963.

                              Ravnatelj Policijskog centra za strateške studije, bivši zamjenik načelnika nacionalne policije Irana do lipnja 2014. Kao zamjenik načelnika nacionalne policije od 2008. Radan je bio odgovoran za premlaćivanja, ubojstva i proizvoljna uhićenja i pritvaranja prosvjednika koja su izvršile policijske snage.

                              12.4.2011.

                              13.

                              TAEB Hossein

                              Mjesto rođenja: Teheran – Datum rođenja: 1963.

                              Zamjenik zapovjednika obavještajnog krila IRGC-a. Bivši zapovjednik snaga Basij do listopada 2009. Snage pod njegovim zapovjedništvom sudjelovale su u masovnim premlaćivanjima, ubojstvima, pritvaranjima i mučenjima mirnih prosvjednika.

                              12.4.2011.

                              14.

                              SHARIATI Seyeed Hassan

                              Bivši voditelj pravosudnih tijela u Mashhadu do rujna 2014. Vjerojatno je trenutačno u postupku preraspodjele na drugu funkciju. Suđenja pod njegovim nadzorom odvijala su se po hitnom postupku i na zatvorenim zasjedanjima, bez poštovanja temeljnih prava optuženih, a temeljila su se na priznanjima koja su iznuđena pod pritiskom i mučenjem. Kako su presude o pogubljenju izricane masovno, smrtne su kazne izricane bez pravilnog poštovanja postupaka pravičnog saslušanja.

                              12.4.2011.

                              15.

                              DORRI-NADJAFABADI Ghorban-Ali

                              Mjesto rođenja: Najafabad (Iran) – Datum rođenja: 1945.

                              Član Skupštine stručnjaka i predstavnik Vrhovnog vođe u („središnjoj”) pokrajini Markazi. Bivši iranski glavni javni tužitelj do rujna 2009., kao i bivši ministar za obavještajnu djelatnost za Khatamijeva predsjedništva.
                              Kao iranski glavni javni tužitelj nakon prvih postizbornih prosvjeda naredio je i nadzirao montirane sudske procese u okviru kojih se nisu poštovala prava optuženih i gdje im je bilo uskraćeno pravo na odvjetnika. Snosi odgovornost i za zlouporabe u Kahrizaku.

                              12.4.2011.

                              16.

                              HADDAD Hassan (također poznat kao Hassan ZAREH DEHNAVI)

                              Bivši sudac u 26. podružnici Revolucionarnog suda u Teheranu. Bio je nadležan za predmete pritvorenika povezane s krizom nakon izbora i redovito je prijetio obiteljima pritvorenika kako bi ih ušutkao. Imao je ključnu ulogu u izdavanju naloga za zadržavanje u istražnom centru Kahrizak. U studenome 2014. iranske vlasti službeno su priznale njegovu ulogu u smrti pritvorenikâ.

                              12.4.2011.

                              18.

                              HEYDARIFAR Ali-Akbar

                              Bivši sudac Revolucionarnog suda u Teheranu. Sudjelovao u suđenjima prosvjednicima. Pravosudna tijela ispitala su ga u vezi s pozivima na sud koje je uputio istražni centar Kahrizak. Imao je ključnu ulogu u izdavanju naloga za zadržavanje pritvorenika u istražnom centru Kahrizak. U studenome 2014. iranske vlasti službeno su priznale njegovu ulogu u smrti pritvorenikâ.

                              12.4.2011.

                              19.

                              JAFARI-DOLATABADI Abbas

                              Mjesto rođenja: Yazd (Iran) – Datum rođenja: 1953.

                              Teheranski glavni javni tužitelj od kolovoza 2009. Dolatabadijev ured optužio je veliki broj prosvjednika, uključujući pojedince koji su sudjelovali u prosvjedima u prosincu 2009. u Noći Ašure. Naredio je zatvaranje Karroubijeva ureda u rujnu 2009. i uhićenje više reformističkih političara i zabranio dvije reformističke političke stranke u lipnju 2010. Njegov je ured optužio prosvjednike optužbom Muharebeha, mržnje prema Bogu, za što je predviđena smrtna kazna, a onima kojima je prijetila smrtna kazna nije omogućio pravičan sudski postupak. Njegov je ured također uzeo za metu i zatvarao reformiste, aktiviste za ljudska prava i predstavnike medija kao dio šireg zatiranja političke oporbe.

                              20.

                              MOGHISSEH Mohammad (također poznat kao NASSERIAN)

                              Sudac, voditelj Revolucionarnog suda u Teheranu, 28. podružnica. Bio je nadležan za postizborne predmete. Izrekao je duge kazne zatvora u okviru nepoštenih suđenja društvenim i političkim aktivistima i novinarima i više smrtnih kazni prosvjednicima i društvenim i političkim aktivistima.

                              12.4.2011.

                              21.

                              MOHSENI-EJEI Gholam- Hossein

                              Mjesto rođenja: Ejiyeh – Datum rođenja: oko 1956.

                              Iranski glavni javni tužitelj od rujna 2009. i glasnogovornik pravosudnih tijela i bivši ministar za obavještajnu djelatnost tijekom izbora 2009. Dok je bio ministar za obavještajnu djelatnost tijekom izbora 2009. obavještajci pod njegovim zapovjedništvom bili su odgovorni za zatvaranje, mučenje i iznuđivanje lažnih priznanja pod pritiskom od stotina aktivista, novinara, disidenata i reformističkih političara. Osim toga, političke su ličnosti prisiljavali na lažna priznanja pod neizdrživim ispitivanjima, koja su uključivala mučenje, zlostavljanje, ucjene i prijetnje članovima obitelji.

                              12.4.2011.

                              22.

                              MORTAZAVI Said

                              Mjesto rođenja: Meybod, Yazd (Iran) – Datum rođenja: 1967.

                              Bivši teheranski glavni javni tužitelj do kolovoza 2009.
                              Kao teheranski glavni javni tužitelj izdao je opći nalog koji je upotrijebljen za zatvaranje stotina aktivista, novinara i studenata. U siječnju 2010. parlamentarnom istragom utvrđena je njegova izravna odgovornost za zadržavanje triju pritvorenika koji su potom umrli u pritvoru. Razriješen je dužnosti u kolovozu 2010. nakon ispitivanja koje su pokrenula iranska pravosudna tijela o njegovoj ulozi u smrti trojice muškaraca koji su na njegov nalog pritvoreni nakon izbora. U studenome 2014. iranske vlasti službeno su priznale njegovu ulogu u smrti pritvorenikâ.

                              12.4.2011.

                              23.

                              PIR-ABASSI Abbas

                              Sudac u 26. podružnici Revolucionarnog suda u Teheranu. Nadležan je za predmete povezane s razdobljem nakon izbora; izrekao je duge kazne zatvora u okviru nepoštenih suđenja aktivistima za ljudska prava i više smrtnih kazna prosvjednicima.

                              12.4.2011.

                              28.

                              YASAGHI Ali-Akbar

                              Sudac Vrhovnog suda. Bivši glavni sudac Revolucionarnog suda u Mashhadu. Suđenja u njegovoj nadležnosti odvijala su se po hitnom postupku i na zatvorenim zasjedanjima, bez poštovanja temeljnih prava optuženih. Kako su presude o pogubljenju izricane masovno, smrtne su kazne izricane bez pravilnog poštovanja postupaka pravičnog saslušanja.

                              12.4.2011.

                              30.

                              ESMAILI Gholam-Hossein

                              Voditelj teheranskih pravosudnih tijela. Bivši predsjednik iranske Organizacije za zatvore. U tom je svojstvu sudjelovao u masovnom zatvaranju političkih prosvjednika i prikrivanju zlouporaba počinjenih u okviru zatvorskog sustava.

                              12.4.2011.

                              34.

                              AKBARSHAHI Ali-Reza

                              Glavni direktor iranske Agencije za borbu protiv narkotika. Bivši zapovjednik teheranske policije. Pod njegovim vodstvom policijske snage bile su odgovorne za primjenu izvansudske sile nad osumnjičenima tijekom uhićenja i istražnog pritvora. Teheranska policija također je umiješana u racije u studentskim domovima Teheranskog sveučilišta u lipnju 2009. kada su, prema podacima povjerenstva iranskog parlamenta (Madžlisa), pripadnici policije i milicije Basiji ozlijedili više od 100 studenata.

                              10.10.2011.

                              36.

                              AVAEE Seyyed Ali-Reza (također poznat kao: AVAEE Seyyed Alireza)

                              Savjetnik Disciplinskog suda za suce od travnja 2014. Bivši predsjednik teheranskih pravosudnih tijela. Kao predsjednik teheranskih pravosudnih tijela odgovoran je za povrede ljudskih prava, proizvoljna uhićenja, uskraćivanje prava zatvorenicima i porast broja pogubljenja.

                              10.10.2011.

                              37.

                              BANESHI Jaber

                              Savjetnik pravosudnih tijela u Iranu. Bivši tužitelj u Shirazu do 2012. Bio je odgovoran za pretjeranu i sve češću primjenu smrtne kazne izricanjem desetaka smrtnih kazni. Tužitelj u predmetu bombaškog napada u Shirazu 2008., koji je režim iskoristio kako bi na smrt osudio nekoliko protivnika režima.

                              10.10.2011.

                              40.

                              HABIBI Mohammad Reza

                              Zamjenik tužitelja u Isfahanu. Sudjelovao je u postupcima u kojima su optuženicima uskraćena prava na pravedno suđenje – npr. Abdollahu Fathiju koji je pogubljen u svibnju 2011. nakon što je Habibi tijekom njegovog suđenja u ožujku 2010. zanemario njegovo pravo na saslušanje i probleme s duševnim zdravljem. Sudjelovao je stoga u teškim kršenjima prava na pravičan sudski postupak, što je doprinijelo pretjeranoj i sve češćoj primjeni smrtne kazne i naglom porastu pogubljenja od početka 2011.

                              10.10.2011.

                              41.

                              HEJAZI Mohammad

                              Mjesto rođenja: Ispahan Datum rođenja: 1956.

                              Kao zamjenik čelnika oružanih snaga imao je ključnu ulogu u zastrašivanju i prijećenju iranskim „neprijateljima” te bombardiranju selâ iračkih Kurda. Bivši čelnik Korpusa Sarollah IRGC-a u Teheranu i bivši čelnik snaga Basij, igrao je središnju ulogu u postizbornom suzbijanju prosvjeda.

                              10.10.2011.

                              47.

                              KHALILOLLAHI Moussa (također poznat kao: KHALILOLLAHI Mousa, ELAHI Mousa Khalil)

                              Tužitelj u Tabrizu. Sudjelovao je u predmetu Sakineha Mohammadi-Ashtianija te je odgovoran za ozbiljne povrede prava na pravičan sudski postupak.

                              10.10.2011.

                              48.

                              MAHSOULI Sadeq (također poznat kao: MAHSULI, Sadeq)

                              Mjesto rođenja: Oroumieh (Iran) Datum rođenja: 1959./60.

                              Savjetnik bivšeg predsjednika i trenutačnog člana Vijeća za primjerenost Mahmouda Ahmadinejada i član Fronte ustrajnosti. Ministar socijalne skrbi i socijalne sigurnosti između 2009. i 2011. Ministar unutarnjih poslova do kolovoza 2009. Kao ministar unutarnjih poslova, Mahsouli je bio nadležan za sve policijske snage, sigurnosne agente Ministarstva unutarnjih poslova i agente u civilu. Snage pod njegovim zapovjedništvom odgovorne su za napade na studentske domove Teheranskog sveučilišta 14. lipnja 2009. i mučenja studenata u podrumu Ministarstva (zloglasna podrumska etaža 4). Ostali prosvjednici teško su zlostavljani u centru za pritvor Kahrizak kojim je upravljala policija pod nadzorom Mahsoulija.

                              10.10.2011.

                              49.

                              MALEKI Mojtaba

                              Tužitelj u Kermanshahu. Igrao je ulogu u dramatičnom povećanju broja presuda sa smrtnom kaznom u Iranu, između ostalog u kaznenom progonu sedmoro zatvorenika osuđenih za trgovanje drogom, koji su obješeni istog dana, 3. siječnja 2010., u središnjem zatvoru u Kermanshahu.

                              10.10.2011.

                              52.

                              KHODAEI SOURI Hojatollah

                              Mjesto rođenja: Selseleh (Iran) – Datum rođenja: 1964.

                              Član Odbora za nacionalnu sigurnost i vanjsku politiku. Parlamentarni zastupnik za pokrajinu Lorestan. Član parlamentarnog povjerenstva za vanjsku i sigurnosnu politiku. Bivši upravitelj zatvora Evin do 2012. Mučenje je bila uobičajena praksa u zatvoru Evin dok je Souri bio upravitelj. Mnogi aktivisti bili su pritvoreni u odjelu 209 zbog svojih mirnih aktivnosti protivljenja vladajućem režimu.

                              10.10.2011.

                              53.

                              TALA Hossein (također poznat kao: TALA Hosseyn)

                              Zastupnik u iranskom parlamentu. Bivši glavni guverner („Farmandar”) pokrajine Teheran do rujna 2010., bio je odgovoran za intervenciju policijskih snaga te stoga za suzbijanje prosvjeda.
                              U prosincu 2010. primio je nagradu zbog svoje uloge u represiji poslije izbora.

                              10.10.2011.

                              54.

                              TAMADDON, Morteza (također poznat kao: TAMADON Morteza)

                              Mjesto rođenja: Shahr Kord-Isfahan Datum rođenja: 1959.

                              Voditelj Vijeća pokrajine Teheran za javnu sigurnost. Bivši glavni guverner IRGC-a pokrajine Teheran.
                              Kao guverner pokrajine Teheran i voditelj Vijeća pokrajine Teheran za javnu sigurnost, snosi opću odgovornost za sve represivne aktivnosti koje poduzima IRGC u pokrajini Teheran, između ostalog represiju nad političkim prosvjedima u lipnju 2009.

                              10.10.2011.

                              57.

                              HAJMOHAM-MADI Aziz

                              Sudac na kaznenom sudu pokrajine Teheran. Bivši sudac u prvom vijeću suda Evin. Vodio je nekoliko suđenja prosvjednicima, između ostalog, suđenje Abdol-Rezi Ghanbariju, učitelju koji je uhićen u siječnju 2010. i osuđen na smrt zbog svojih političkih aktivnosti. Prvostupanjski sud u Evinu osnovan je unutar zatvora Evin, što je u ožujku 2010. pozdravio Jafari Dolatabadi. U tom zatvoru neki optuženici zatvarani su u samicu, zlostavljani i prisiljavani na davanje lažnih izjava.

                              10.10.2011.

                              59.

                              BAKHTIARI Seyyed Morteza

                              Mjesto rođenja: Mashad (Iran) Datum rođenja: 1952.

                              Zamjenik glavnog državnog odvjetnika, odgovoran za politička i sigurnosna pitanja. Bivši ministar pravosuđa od 2009. do 2013.
                              Dok je obnašao funkciju ministra pravosuđa zatvorski uvjeti u Iranu pali su ispod prihvaćenih međunarodnih standarda, a zlostavljanje zatvorenika bilo je ustaljeno. Osim toga imao je ključnu ulogu u prijetnjama i zlostavljanju iranske dijaspore objavljujući osnivanje posebnog suda koji će suditi samo Irancima koji žive izvan zemlje. Dok je obnašao tu funkciju u Iranu je naglo porastao broj pogubljenja, između ostalog tajnih pogubljenja koje vlada nije objavila te pogubljenja za kaznena djela povezana s drogom.

                              10.10.2011.

                              60.

                              HOSSEINI, dr. Mohammad (također poznat kao: HOSSEYNI, dr. Seyyed Mohammad; Seyed, Sayyed i Sayyid)

                              Mjesto rođenja: Rafsanjan, Kerman Datum rođenja: 1961.

                              Savjetnik bivšeg predsjednika i trenutačnog člana Vijeća za primjerenost Mahmouda Ahmadinejada. Bivši ministar kulture i islamskog usmjeravanja (od 2009. do 2013.). Bivši član IRGC-a, sudjelovao je u represiji nad novinarima.

                              10.10.2011.

                              61.

                              MOSLEHI, Heydar (također poznat kao: MOSLEHI Heidar; MOSLEHI Haidar)

                              Mjesto rođenja: Isfahan (Iran) Datum rođenja: 1956.

                              Voditelj organizacije za publikacije o ulozi svećenstva u ratu. Bivši ministar za obavještajnu djelatnost (od 2009. do 2013.).
                              Pod njegovim je vodstvom Ministarstvo za obavještajnu djelatnost nastavilo praksu raširenih proizvoljnih pritvaranja i progona prosvjednika i disidenata. Ministarstvo za obavještajnu djelatnost upravlja odjelom 209 zatvora Evin gdje su smješteni mnogi aktivisti zbog svojih mirnih aktivnosti kojima se protive aktualnoj vladi. Ispitivači iz Ministarstva za obavještajnu djelatnost zatvorenike u odjelu 209 tukli su te ih psihički i seksualno zlostavljali.

                              10.10.2011.

                              62.

                              ZARGHAMI Ezzatollah

                              Mjesto rođenja: Dezful (Iran) Datum rođenja: 22. srpnja 1959.

                              Ravnatelj Radiotelevizije Islamske Republike Irana (IRIB) do studenoga 2014. Vjerojatno je trenutačno u postupku preraspodjele na drugu funkciju. Tijekom svog mandata na IRIB-u bio je odgovoran za sve programske odluke. IRIB je u kolovozu 2009. i prosincu 2011. prenosio iznuđena priznanja pritvorenika i niz „režiranih suđenja”. To predstavlja jasnu povredu međunarodnih odredaba o pravednom suđenju i pravu na pravičan sudski postupak.

                              23.3.2012.

                              63.

                              TAGHIPOUR Reza

                              Mjesto rođenja: Maragheh (Iran) Datum rođenja: 1957.

                              Vijećnik Gradskog vijeća Teherana. Bivši ministar za informiranje i komunikacije (2009.–2012.).
                              Kao ministar za informiranje bio je jedan od vodećih dužnosnika zaduženih za cenzuru i nadzor internetskih aktivnosti kao i za sve vrste komunikacija (osobito mobilnih telefona). Tijekom ispitivanja političkih pritvorenika ispitivači koriste njihove osobne podatke, poštu i komunikacije. U nekoliko navrata nakon predsjedničkih izbora 2009. i tijekom uličnih prosvjeda bile su prekinute mobilne veze i opcija slanja tekstualnih poruka, satelitski TV kanali bili su ometani, a internet na nekim lokacijama isključen ili barem usporen.

                              23.3.2012.

                              64.

                              KAZEMI Toraj

                              Pukovnik u policijskom odjelu za tehnologiju i komunikacije, najavio je kampanju novačenja vladinih hakera kako bi se ostvario bolji nadzor nad informacijama na internetu i napale „opasne” stranice.

                              23.3.2012.

                              65.

                              LARIJANI Sadeq

                              Mjesto rođenja: Najaf (Irak) – Datum rođenja: 1960. ili kolovoz 1961.

                              Voditelj pravosudnih tijela. Voditelj pravosudnih tijela mora dati suglasnost i potpisati svaku kaznu za qisas (odmazda), hodoud (zločin protiv Boga) i ta'zirat (zločin protiv države). To uključuje sudske presude koje uključuju smrtnu kaznu, bičevanje i amputacije. Tako je osobno potpisao brojne smrtne kazne, u suprotnosti s međunarodnim normama, između ostalog kamenovanje ili vješanje, pogubljenje maloljetnika i javna pogubljenja kao što su slučajevi kada su zatvorenici obješeni s mostova pred tisućama ljudi.
                              Također je dozvolio tjelesna kažnjavanja kao što su amputacije i kapanje kiseline u oči osuđenika. Otkad je Sadeq Larijani preuzeo dužnost znatno je povećan broj proizvoljnih uhićenja političkih zatvorenika, zagovaratelja ljudskih prava i pripadnika manjina. Broj pogubljenja također se naglo povećao od 2009. Sadeq Larijani također snosi odgovornost za sustavna kršenja prava na pravedno suđenje od strane iranskog pravosuđa.

                              23.3.2012.

                              66.

                              MIRHEJAZI Ali

                              Pripadnik je bliskog kruga osoba oko vrhovnog vođe, jedan od odgovornih za planiranje suzbijanja prosvjeda što se provodi od 2009. te povezan s odgovornima za suzbijanje prosvjeda.

                              23.3.2012.

                              68.

                              RAMIN Mohammad-Ali

                              Mjesto rođenja: Dezful (Iran) Datum rođenja: 1954.

                              Glavni tajnik Svjetske zaklade za holokaust, osnovane na Međunarodnoj konferenciji o reviziji globalne predodžbe o holokaustu 2006. godine, za čiju je organizaciju Ramin bio odgovoran u ime iranske vlade. Kao zamjenik ministra zadužen za tisak do prosinca 2013. bio je glavna osoba odgovorna za cenzuru. Izravno je odgovoran za zatvaranje mnogih reformističkih novina (Etemad, Etemad-e Melli, Shargh itd.), zatvaranje neovisnog novinarskog sindikata te zastrašivanje ili uhićivanje novinara.

                              23.3.2012.

                              69.

                              MORTAZAVI Seyyed Solat

                              Mjesto rođenja: Meibod (Iran) Datum rođenja: 1967.

                              Gradonačelnik Mashada, drugog najvećeg grada u Iranu u kojemu se redovito odvijaju javna pogubljenja. Bivši zamjenik ministra unutarnjih poslova za politička pitanja. Bio je odgovoran za represiju protiv osoba koje su javno govorile u obranu svojih zakonskih prava, između ostalog slobodu izražavanja. Kasnije je imenovan predsjednikom Iranskog izbornog odbora za parlamentarne izbore u 2012. i za predsjedničke izbore u 2013.

                              23.3.2012.

                              73.

                              FAHRADI Ali

                              Tužitelj u Karaju. Odgovoran za teška kršenja ljudskih prava, obnašanje dužnosti tužitelja na suđenjima na kojima se donosila smrtna kazna. U regiji Karaj zabilježen je velik broj pogubljenja dok je on bio tužitelj.

                              23.3.2012.

                              74.

                              REZVANMA-NESH Ali

                              Tužitelj. Odgovoran je za teška kršenja ljudskih prava, između ostalog umiješanost u pogubljenje maloljetnika.

                              23.3.2012.

                              75.

                              RAMEZANI Gholamhosein

                              Voditelj sigurnosne službe u Ministarstvu obrane. Bivši voditelj zaštite i sigurnosti u IRGC-u do ožujka 2012. Bivši zapovjednik obavještajnog krila IRGC-a do listopada 2009. Sudjelovao je u suzbijanju slobode izražavanja, između ostalog povezanošću s odgovornima za uhićenja blogera/novinara u 2004. te je navodno imao ulogu u suzbijanju postizbornih prosvjeda u 2009.

                              23.3.2012.

                              77.

                              JAFARI Reza

                              Datum rođenja: 1967.

                              Savjetnik Disciplinskog suda za suce od 2012. Član „Odbora za utvrđivanje kriminalnog internetskog sadržaja”, tijela odgovornog za internetske stranice i cenzuru društvenih medija. Bivši voditelj posebnog kaznenog progona kibernetičkog kriminala između 2007. i 2012. Bio je odgovoran za suzbijanje slobode izražavanja, između ostalog pomoću uhićenja, pritvora i kaznenog progona blogera i novinara. Osobe uhićene zbog sumnje u kibernetički kriminal zlostavljane su i podvrgnute nepoštenom sudskom postupku.

                              23.3.2012.

                              78.

                              RESHTE-AHMADI Bahram

                              Sudac redovnog suda sjevernog Teherana. Bivši nadzornik Ureda državnog odvjetništva u Teheranu. Zamjenik voditelja Ureda za zatvorske poslove pokrajine Teheran. Bivši zamjenik tužitelja u Teheranu do 2013. Vodio je centar za progone Evin. Bio je odgovoran za uskraćivanje prava zagovarateljima ljudskih prava i političkim zatvorenicima, između ostalog posjeta i drugih prava zatvorenika.

                              23.3.2012.

                              79.

                              RASHIDI AGHDAM, Ali Ashraf

                              Upravitelj zatvora Evin, imenovan sredinom 2012. Od njegovog imenovanja, uvjeti u zatvoru su se pogoršali, a izvješća spominju sve lošije postupanje prema zatvorenicima. U listopadu 2012. devet zatvorenica započelo je štrajk glađu iz protesta zbog kršenja njihovih prava i nasilnog postupanja od strane zatvorskih čuvara.

                              12.3.2013.

                              80.

                              KIASATI Morteza

                              Sudac 4. podružnice Revolucionarnog suda u Ahwazu, izrekao je smrtne kazne četvorici arapskih političkih zatvorenika, Tahi Heidarianu, Abbasu Heidarianu, Abd al-Rahmanu Heidarianu (trojica braće) i Aliju Sharifi. Oni su uhićeni, mučeni i obješeni bez provođenja pravičnog sudskog postupka. Ti predmeti i izostanak pravičnog sudskog postupka navedeni su u izvješću posebnog izvjestitelja UN-a za ljudska prava u Iranu od 13. rujna 2012. te izvješću glavnog tajnika UN-a o Iranu od 22. kolovoza 2012.

                              12.3.2013.

                              81.

                              MOUSSAVI, Seyed Mohammad Bagher

                              Sudac 2. podružnice Revolucionarnog suda u Ahwazu, 17. ožujka 2012. izrekao je smrtne kazne petorici Arapa iz Ahwaza, Mohammadu Aliju Amouriju, Hashemu Sha'baniju Amouriju, Hadiju Rashediju, Sayedu Jaberu Alboshoki, Sayedu Mokhtaru Alboshoki zbog „aktivnosti protiv nacionalne sigurnosti” i „mržnje prema Bogu”. Te je kazne potvrdio iranski Vrhovni sud 9. siječnja 2013. Petorica su više od godine dana bila pritvorena bez optužnice, mučena i osuđena bez pravičnog sudskog postupka.

                              12.3.2013.

                              82.

                              SARAFRAZ, Mohammad (dr.) (također poznat kao: Haj-agha Sarafraz)

                              Datum rođenja: oko 1963. Mjesto rođenja: Teheran Mjesto boravišta: Teheran Radno mjesto: Sjedište IRIB-a i Press TV, Teheran

                              Predsjednik Radiotelevizije Islamske Republike Irana (IRIB). Voditelj IRIB World Servicea i Press TV-a, odgovoran za sve odluke u vezi s programom. Blisko povezan s državnim sigurnosnim aparatom. Pod njegovim vodstvom, Press TV, zajedno s IRIB-om, surađivala je s iranskim sigurnosnim službama i tužiteljima i emitirala prisilna priznanja pritvorenika, uključujući priznanje iransko-kanadskog novinara i filmaša Maziara Baharija u tjednoj emisiji „Iran Today”. Neovisni regulator za radiodifuziju OFCOM kaznio je Press TV u Ujedinjenoj Kraljevini sa 100 000 funti zbog emitiranja Baharijevog priznanja 2011. snimljenog u zatvoru dok je Bahari bio pod prisilom. Sarafraz je stoga povezan s kršenjem prava na pošteno suđenje i pravičan sudski postupak.

                              12.3.2013.

                              83.

                              JAFARI, Asadollah

                              Tužitelj u pokrajini Mazandaran odgovoran za nezakonita uhićenja i kršenja prava pritvorenika iz Baha'ija od početnog uhićenja do njihovog zadržavanja u samici obavještajnog centra za zadržavanje. Dokumentirano je šest konkretnih predmeta u kojima je prekršeno načelo pravičnog sudskog postupka. Jafari je bio tužitelj u predmetima koji su rezultirali mnogim pogubljenjima, između ostalog javnim pogubljenjima.

                              12.3.2013.

                              85.

                              HAMLBAR, Rahim

                              Sudac 1. podružnice Revolucionarnog suda u Tabrizu. Odgovoran za teške kazne izrečene novinarima i pripadnicima azerske etničke manjine te aktivistima za radnička prava, u kojima ih je optužio za špijuniranje, djela protiv nacionalne sigurnosti, propagandu protiv iranskog režima i vrijeđanje vođe Irana. Njegove presude u mnogim slučajevima nisu bile u skladu s pravičnim sudskim postupkom, a pritvorenici su bili prisiljavani na davanje lažnih priznanja. U jednom snažno praćenom predmetu sudjelovalo je 20 humanitarnih radnika dobrovoljaca (koji su pomagali nakon potresa u Iranu u kolovozu 2012.) kojima je izrekao kazne zatvora zato jer su pokušali pomoći žrtvama potresa. Sud je te radnike proglasio krivima zbog „sudjelovanja u okupljanju i prikrivenom dogovaranju za počinjenje kaznenih djela protiv nacionalne sigurnosti.”

                              12.3.2013.

                              86.

                              MUSAVI-TABAR, Seyyed Reza

                              Voditelj Revolucionarnog tužiteljstva u Shirazu. Odgovoran za nezakonita uhićenja i loše postupanje prema političkim aktivistima, novinarima, zagovornicima ljudskih prava, baha'ijima i zatvorenicima savjesti, koji su uznemiravani, mučeni, ispitivani i uskraćen im je pristup odvjetnicima i pravičan sudski postupak. Musavi-Tabar potpisivao je sudske naloge u zloglasnom Centru za zadržavanje br. 100 (zatvor za muškarce), uključujući nalog za trogodišnje zadržavanje baha'ijske zatvorenice Rahe Sabat u samici.

                              12.3.2013.

                     Subjekti

                              Ime

                              Identifikacijski podaci

                              Razlozi

                              Datum uvrštenja na popis

                              1.

                              Centar za istraživanje organiziranog kriminala (također poznat kao: Ured za kibernetički kriminal ili Kibernetička policija)

                              Lokacija: Teheran, Iran internetska stranica: http://www.cyberpolice.ir

                              Iranska kibernetička policija, osnovana u siječnju 2011., jedinica je Policije Islamske Republike Irana, kojoj je na čelu Esmail Ahmadi-Moqaddam (naveden na popisu). Ahmadi-Moqaddam naglasio je da će se Kibernetička policija baviti antirevolucionarnim i disidentskim skupinama koje su 2009. iskoristile društvene mreže na internetu kako bi potakle prosvjede protiv ponovnog izbora predsjednika Mahmouda Ahmadinejada. U siječnju 2012. Kibernetska policija izdala je nove smjernice za internetske kafiće, prema kojima su korisnici dužni dati osobne informacije koje će šest mjeseci čuvati vlasnici kafića, kao i evidenciju internetskih stranica koje su posjetili. Pravila također zahtijevaju da vlasnici kafića instaliraju internu televiziju, odnosno video nadzor i čuvaju snimke šest mjeseci.
                              Na temelju tih novih pravila mogu nastati kontrolne knjige koje državna tijela mogu koristiti kako bi pronašla aktiviste ili bilo koga za koga se smatra da je prijetnja nacionalnoj sigurnosti. U lipnju 2012. iranski mediji izvijestili su da će Kibernetička policija pokrenuti oštre mjere protiv virtualnih privatnih mreža (VPN). Dana 30. listopada 2012. Kibernetička policija bez naloga je uhitila blogera Sattara Beheshtija zbog „djela protiv nacionalne sigurnosti na društvenim mrežama i Facebooku.” Beheshti je na svojem blogu kritizirao iransku vladu. Beheshti je 3. studenoga pronađen mrtav u svojoj zatvorskoj ćeliji te se vjeruje da su ga tijela Kibernetičke policije mučila do smrti.


title: Provedbena uredba Komisije (EU) br. 1200/2013 оd 25. studenoga 2013. o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Cozza di Scardovari (ZOI)]

text:
               26.11.2013

               HR

               Službeni list Europske unije

               L 315/74

         PROVEDBENA UREDBA KOMISIJE (EU) br. 1200/2013
   оd 25. studenoga 2013.
   o upisu naziva u registar zaštićenih oznaka izvornosti i zaštićenih oznaka zemljopisnog podrijetla [Cozza di Scardovari (ZOI)]
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
   budući da:

               (1)

               U skladu s člankom 50. stavkom 2. točkom (a) Uredbe (EU) br. 1151/2012, zahtjev Italije za upis naziva „Cozza di Scardovari” u registar objavljen je u Službenom listu Europske unije
                   (2).

               (2)

               Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, naziv „Cozza di Scardovari” potrebno je upisati u registar,

         DONIJELA JE OVU UREDBU:
   Članak 1.
   Naziv iz Priloga ovoj Uredbi upisuje se u registar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 25. studenoga 2013.

            Za Komisiju, u ime predsjednika,
         Dacian CIOLOȘ

            Član Komisije

      (1)  SL L 343, 14.12.2012., str. 1.

      (2)  SL C 170, 15.6.2013., str. 51.

      PRILOG
      Poljoprivredni proizvodi namijenjeni prehrani ljudi navedeni u Prilogu I. Ugovoru:

         Razred 1.7.   Svježa riba, mekušci i rakovi i od njih dobiveni proizvodi

      ITALIJA
      Cozza di Scardovari (ZOI)


title: Provedbena uredba Komisije (EU) 2015/1511 оd 10. rujna 2015. o utvrđivanju paušalnih uvoznih vrijednosti za određivanje ulazne cijene određenog voća i povrća

text:
               11.9.2015

               HR

               Službeni list Europske unije

               L 237/1

         PROVEDBENA UREDBA KOMISIJE (EU) 2015/1511
   оd 10. rujna 2015.
   o utvrđivanju paušalnih uvoznih vrijednosti za određivanje ulazne cijene određenog voća i povrća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
   uzimajući u obzir Provedbenu uredbu Komisije (EU) br. 543/2011 od 7. lipnja 2011. o utvrđivanju detaljnih pravila za primjenu Uredbe Vijeća (EZ) br. 1234/2007 za sektore voća i povrća te prerađevina voća i povrća (2), a posebno njezin članak 136. stavak 1.,
   budući da:

               (1)

               Provedbenom uredbom (EU) br. 543/2011, prema ishodu Urugvajske runde multilateralnih pregovora o trgovini, utvrđuju se kriteriji kojima Komisija određuje paušalne vrijednosti za uvoz iz trećih zemalja, za proizvode i razdoblja određena u njezinu Prilogu XVI. dijelu A.

               (2)

               Paušalna uvozna vrijednost izračunava se za svaki radni dan, u skladu s člankom 136. stavkom 1. Provedbene uredbe (EU) br. 543/2011, uzimajući u obzir promjenjive dnevne podatke. Stoga ova Uredba treba stupiti na snagu na dan objave u Službenom listu Europske unije,

         DONIJELA JE OVU UREDBU:
   Članak 1.
   Paušalne uvozne vrijednosti iz članka 136. Provedbene uredbe (EU) br. 543/2011 određene su u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. rujna 2015.

            Za Komisiju,

            u ime predsjednika,

         Jerzy PLEWA

            Glavni direktor za poljoprivredu i ruralni razvoj

      (1)  SL L 347, 20.12.2013., str. 671.

      (2)  SL L 157, 15.6.2011., str. 1.

      PRILOG

         Paušalne uvozne vrijednosti za određivanje ulazne cijene određenog voća i povrća

                  (EUR/100 kg)

                  Oznaka KN

                  Oznaka treće zemlje (1)

                  Standardna uvozna vrijednost

                  0702 00 00

                  MA

                  187,4

                  MK

                  48,7

                  XS

                  49,2

                  ZZ

                  95,1

                  0707 00 05

                  MK

                  76,3

                  TR

                  116,3

                  XS

                  42,0

                  ZZ

                  78,2

                  0709 93 10

                  TR

                  135,1

                  ZZ

                  135,1

                  0805 50 10

                  AR

                  149,4

                  BO

                  135,7

                  CL

                  106,0

                  UY

                  113,3

                  ZA

                  143,5

                  ZZ

                  129,6

                  0806 10 10

                  EG

                  178,6

                  TR

                  130,4

                  ZZ

                  154,5

                  0808 10 80

                  AR

                  121,5

                  BR

                  92,3

                  CL

                  146,0

                  NZ

                  147,8

                  US

                  168,8

                  ZA

                  122,0

                  ZZ

                  133,1

                  0808 30 90

                  AR

                  136,6

                  CL

                  100,0

                  TR

                  124,3

                  ZA

                  153,9

                  ZZ

                  128,7

                  0809 30 10, 0809 30 90

                  MK

                  79,0

                  TR

                  154,1

                  ZZ

                  116,6

                  0809 40 05

                  BA

                  51,4

                  MK

                  45,8

                  XS

                  61,9

                  ZZ

                  53,0

         (1)  Nomenklatura država utvrđena Uredbom Komisije (EU) br. 1106/2012 od 27. studenoga 2012. o provedbi Uredbe (EZ) br. 471/2009 Europskog parlamenta i Vijeća o statistici Zajednice u vezi s vanjskom trgovinom sa zemljama nečlanicama, u pogledu ažuriranja nomenklature država i područja (SL L 328, 28.11.2012., str. 7.). Oznakom „ZZ” označava se „drugo podrijetlo”.